РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/174-24

27. новембар 2024. године

Б е о г р а д

ЗАПИСНИК

СА 23. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 27. НОВЕМБРА 2024. ГОДИНЕ

 Седница је почела у 8,30 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Дане Станојчић, Александар Југовић, Горан Милић, Стефан Китановић, Снежана Пауновић, Ђорђе Комленски, Бранимир Јовановић,

Седници нису присуствовали чланови Одбора: Милољуб Албијанић, Бранко Лукић, Јелена Милошевић, Мирослав Алексић, Стефан Јањић, Драгана Ракић и Војислав Михаиловић.

Седници је присуствовао Срђан Миливојевић, заменик члана Драгане Ракић.

На предлог председника, Одбор је већином гласова утврдио следећи

Д н е в н и р е д:

1. Разматрање Решења Републичке изборне комисије о додели мандата народног посланика ради попуне упражњених посланичких места у Народној скупштини (03 број 013-2815/24 од 25. новембра 2024. године).

**Прва тачка дневног реда**: Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини

 Председник је упознао чланове Одбора да је достављено Решење Републичке изборне комисије о додели мандата др Марку Миленковићу, Војиславу Вујићу и Александру Антићу као и Уверења о избору именованих за народне посланике.

Подсетио је да је Одбор, у складу са одредбама члана 199. Пословника, овлашћен да изврши увид у Решење Републичке изборне комисије и Уверења о избору народног посланика, ради утврђивања истоветности података.

Дискусије није било.

Одбор је, на предлог председника, већином гласова усвојио и Народној скупштини поднео следећи

И З В Е Ш Т А Ј

 Одбор је констатовао да су престанком мандата народним посланицима Драгани Лукић, изабраној са Изборне листе „АЛЕКСАНДАР ВУЧИЋ - Србија не сме да стане“ и Владимиру Заграђанину и Драгану Марковићу, изабраним са Изборне листе „ИВИЦА ДАЧИЋ - ПРЕМИЈЕР СРБИЈЕ“ остала упражњена посланичка места у Народној скупштини, у складу са одредбом члана 131. Закона о избору народних посланика.

 Када народном посланику мандат престане пре него што се потврде мандати за две трећине народних посланика из наредног сазива, мандат се додељује кандидату са изборне листе на начин утврђен у чл. 134. и 135. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Решење Републичке изборне комисије и Уверења о избору народних посланика др Марка Миленковића, изабраног са Изборне листе „АЛЕКСАНДАР ВУЧИЋ - Србија не сме да стане“ и Војислава Вујића и Александра Антића, изабраних са Изборне листе „ИВИЦА ДАЧИЋ - ПРЕМИЈЕР СРБИЈЕ“ и утврдио да су подаци о избору народних посланика истоветни са подацима из Решења Републичке изборне комисије, чиме су се стекли услови за потврђивање мандата именованим народним посланицима.

Одбор предлаже да Народна скупштина одмах по пријему овог извештаја, констатује потврђивање мандата др Марку Миленковићу, Војиславу Вујићу и Александру Антићу, новоизабраним народним посланицима.

 За известиоца Одбора на седници Народне скупштине одређен је Миленко Јованов, председник Одбора.

\*\*\*

 Седница је завршена у 8,35 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов